Akungaqanjelwqa amanga ukuthakatha | News24
Akungaqanjelwqa amanga ukuthakatha
KUYAHLUPHA okwethu thinandlu emnyama ngoba siyathanda ukuqambela abanye abantu amanga, abanye baze bafe befela ize. Siyayiphila impilo yamanga sibalekelane neqiniso. Isezinkonzweni abantu baphila ngamanga, bashumayeza abantu ngamanga.
Ukube bekushunyayezwa abantu ngeqiniso bebezothi abathunywe ukuba baphathe izwi leNkosi bona qobo abathandane bayeke ukutshela abantu ukuthi, ‘’abothanda omakhelwane njengoba bezithanda bona’’, besho bona benezinkonzo nabaphathi bezwi abababukela phansi nababakhuluma kabi.
Ezindawo zokusebenzela zigcwele amaphixiphixi afuna ukukhuphukela ezikhundleni ngamagama abanye abantu. Umuntu athi azi kahle ukuthi nasesikoleni akukaze kuthiwe akabhale ngisho abakhulumayo, bese ecabanga ukuthi uzophatha ngokuhleba abanye. Indlu emnyama ke emisebenzini iyavuma ukusetshenziswa ilezi ezinye izizwe ukufeza izinhloso zazo, nayo ivume ukuvukela umuntu omnyama, ngoba iyaziwa ukuthi inkulumo ebekwe ngeSingisi bayizwa kahle kunebekwe ngesiZulu.
Emsebenzini ke bayathanda nokuqambela abanye amanga kuthiwe umuntu wesimame uqomile engaqomile ngoba nakhu nje esebenza kahle. Kwenye inkathi ongasebenzi kahle uma eqondiswa izigwegwe athi ‘hhayi akangifuni wangeshela ngangamqoma usengizondela lokho’’. Angalikhulumi iqiniso, nabanye-ke sebeyowuthenga upathi bengezukufaka mafasitela.
Umuntu aze afe engalikhulumanga iqiniso lokuthi uniqomile nonke kodwa kubantu uthi niyameshela. Le mpilo yamanga isishaya noma sigula kuze kunukwe abantu, umuntu esho azi kamhlophe ukuthi uphethwe yini. Kayikho into ebuhlungu njengokuthi kuze kuxoshwe abantu badingiswe kuthiwe bathakathile umuntu kade aziwa kahle ukuthi uyathanda ukulala nabafazi babantu. Uma sezibanjwe kweziwudlayo, umuntu esethola ilumbo angake ayithi vu ukuthi indaba isemhlabeni ongezansi. Seniyobona senimgeza emakhazeni ukuthi ngisho kuthiwani akaze indoda ekahle ibenelingangelenkunzi yenkomo. Nibona emva kwendaba sebenukiwe abantu.
Le mpilo yamanga ithe chithi saka nakulusha. Ukugula kolusha kakuvezwa kuthi kwaziwa kahle ukuthi izingane besizidlula zincikisene emakhoneni nabantu abehlukene, kodwa uma sezigula kunukwe abantu. Bakwenza lokho nje bengahlehlile nasophuzweni oludakayo, nakwizidakamizwa. Mancane kakhulu amathuba okusebenzisa okokuzivikela uma niphushwa izidakamizwa. Sifihleke ukugula nokufa komuntu sikukhombe kubathakathi!
Nakuba bekhona abathakathi kodwa sesivika ngabo nakuba silazi iqiniso. Kunemindeni engezwene namhlanje eyanukwa kodwa bengenzanga lutho. Hlawumbe ugula nje mtomusha ilezi ngane owakhipha izisu zazo wazilahla, ziyakufuna ukube uzohlala nazo. Hlawumbe izinto zakho kazilungi nje ilendaba yokuphika izingane zakho nibambisane nowakwakho ukuba kukhishwe izisu. Uma waqhamuka nombono wokuthi kayikhishwe ingane, yazi ukuthi nawe ungumbulali. Ungcono kabi okhuleliwe ngephutha, wayizala ingane yaphila, okunawe okhuleliwe wase uyayibulala ngoba ujahe kuthiwe kawunangane kanti ezakho zingamathuna.
Uma ungasabatholi emshadweni wakho kunukwe abantu kanti ezakho zisezintabeni wazingcwaba wangagezwa.
Kulula kabi ukwelapha isifo uma umuntu ekhuluma iqiniso ukuthi uphethwe yini. Ake siyeke ukuphila impilo yamanga ngoba sijahe ukuba ongcwelengcwele. Unguxovizwe kodwa njalo ngamasonto uya enkonzweni ushumayele uze ucothame kodwa ube ungugedleyihlekisa (kangisho uMongameli wezwe).